***Quercus humboldtii*** er et eviggrønt tre i bøkefamilien. Det er den eneste eikearten som vokser i Sør-Amerika. 

Den blir opptil 25 m høy med en stammediameter på 1 m. Barken er grå og furete. Bladene er hele, lansettformede og 10–20 cm lange. De sitter spredt med flest blad ytterst på kvisten. Frukten er en nøtt som er 2–2,5 cm i diameter og 5–7 cm lang. Den er delvis omgitt av en skjellete skål. Nøttene bruker halvannet år på å bli modne.

*Quercus humboldtii* vokser i fuktige deler av Andesfjellene i en høyde på 1100–3200 moh. og danner skoger der den er det dominerende treslaget. Den finnes i alle de tre greinene av fjellkjeden i Colombia, Cordillera Occidental, Cordillera Central og Cordillera Oriental. Arten er ikke kjent fra Ecuador eller Venezuela, men det kan tenkes at den finnes i Darién i Panama.

*Quercus humboldtii* tilhører seksjon *Lobatae* som ellers er utbredt i Nord- og Mellom-Amerika. Eik sprer seg ved hjelp av nøtter og har vanskelig for å krysse vide havstrekninger, så den kunne ikke vandre inn nordfra før panamaeidet ble dannet. De eldste pollenfunnene er 340 000 år gamle.

Eikespett (*Melanerpes formicivorus*) er en fugleart som er avhengig av eiketrær. Den har sine sørligste forekomster i fjellskogene i Colombia og finnes ellers nordover til sørvestlige USA. Denne arten hakker hull i barken på trær for å drikke sevje. Okerhalekolibri (*Boissonneaua flavescens*) forsyner seg med sevje fra disse hullene. To rødlistede papegøyearter, ildmaskepapegøye (*Hapalopsittaca amazonina*) og olivenmaskepapegøye (*Hapalopsittaca fuertesi*), forekommer i disse skogene.

*Quercus humboldtii* ble formelt beskrevet av Aimé Bonpland i 1809. Artsnavnet hedrer Alexander von Humboldt som var Bonplands kompanjong på deres berømte ekspedisjon til Sør-Amerika 1799–1804.

Referanser
----------

1. 1 2  «*Quercus humboldtii*» (PDF). World Agroforestry Centre. Besøkt 29. mai 2017.
2. 1 2  M.T. Pulido, J. Cavelier og S.P. Cortés (2006). «Structure and composition of Colombian montane oak forests». I M. Kappelle. *Ecology and Conservation of Neotropical Montane Oak Forests* (PDF). Springer. s. 141–151. ISBN 978-3-540-28909-8. doi:10.1007/3-540-28909-7\_11. [*død lenke*]
3. ↑  B.G. Freeman og N.A. Mason (2015). «The geographic distribution of a tropical montane bird is limited by a tree: Acorn Woodpeckers (*Melanerpes formicivorus*) and Colombian Oaks (*Quercus humboldtii*) in the Northern Andes». *PLoS ONE*. 10 (6): e0128675. ISSN 1932-6203. PMC 4471272 Åpent tilgjengelig. PMID 26083262. doi:10.1371/journal.pone.0128675.
4. ↑  G. Kattan og C. Murcia (1985). «Hummingbird association with Acorn Woodpecker sap trees in Colombia» (PDF). *The Condor*. 87: 542–543. ISSN 1938-5129.

Eksterne lenker
---------------

Bladverk og nøtter
* (en) *Quercus humboldtii* i Encyclopedia of Life Rediger på Wikidata

* (en) *Quercus humboldtii* i Global Biodiversity Information Facility Rediger på Wikidata

* (en) *Quercus humboldtii* hos NCBI Rediger på Wikidata

* (en) *Quercus humboldtii* hos The International Plant Names Index Rediger på Wikidata

* (en) *Quercus humboldtii* hos Tropicos Rediger på Wikidata

* (en) *Kategori:Quercus humboldtii* – bilder, video eller lyd på Wikimedia Commons Rediger på Wikidata

* *Quercus humboldtii* – detaljert informasjon på Wikispecies Rediger på Wikidata